Pentru că nu le-au curăţat şi bălegarul din curţi: Voluntarii au fost...

l unii au fost şi ameninţaţi cu bătaia l doar 30% din gunoi a fost strâns l cu excepţia Primăriei Poiana Teiului, restul comunităţilor de pe marginea lacului au ignorat faptul că alţii le fac curat

Acţiunea ambiţioasă a celor de la Asociaţia Sens Civic, care în parteneriat cu Prefectura Neamţ, au încercat să cureţe malurile Lacului Izvoru Muntelui de PET-uri şi gunoaie, s-a transformat într-un eşec care mânjeşte straşnic obrazul „gospodarilor“ din zona de munte.

Cei 200 de voluntari din Neamţ, Bucureşti, Cluj sau Iaşi, care nu au nicio treabă cu mizeria de pe lac, dar care au dorit să ofere o mână de ajutor, au avut parte doar de înjurături, împunsături şi priviri urâte din partea celor care i-au întâlnit în acţiunea lor care s-a desfăşurat trei zile şi s-a încheiat ieri, cu o imensă dezamăgire.

Deşi la începutul acestei acţiuni, prin Prefectură, primăriile Hangu, Borca, Bicaz şi Ceahlău s-au angajat că vor pune la dispoziţie, materiale şi oameni, prezenţa în peisajul dezolant plin de gunoaie s-a lăsat aşteptată.

Pe lângă toate acestea, mulţi dintre localnici i-au alungat pe voluntarii care le făceau curăţenie în apropierea gospodăriilor sau au existat şi cazuri în care i-au ameninţat cu bătaia în cazul în care nu le fac curat chiar în curţile proprii.

„Cred că am reuşit să strângem 30% din gunoiul aruncat pe malurile lacului. Cu excepţia Primăriei Poiana Teiului care a mobilizat aproape 100 de persoane care au făcut o treabă minunată în zona lor, celelalte primării nu au fost de mare folos. La Borca au venit cu cinci oameni deşi au promis 20, iar primarul comunei Hangu ne-a solicitat nouă mănuşi şi saci. Când i-am spus că ne este foarte dificil să mergem noi să le ducem s-a suparat. Nu aşa ne-a fost înţelegerea“, a povestit, profund dezamăgit, Andrei Carabelea, organizatorul acestei acţiuni.

Alungaţi pentru că nu au curăţat şi bălegarul

Dar necazurile voluntarilor nu se opresc aici. În cele două nopţi pe care le-au petrecut pe marginea lacului au optat pentru a amplasa corturi în zona Baicu.

Aici au avut parte de alte necazuri. Iniţial au campant în curtea unei pensiuni, dar au fost daţi afară destul de repede deoarece proprietarul le-a cerut să-i cureţe bălegarul din curte şi când i-au explicat că nu pentru asta sunt acolo au fost alungaţi.

„Nu a fost o singură persoană care a venit şi ne-a solicitat să le curăţăm balega şi resturile pe care le aruncă ei de obicei şi când au văzut că nu pentru asta am venit noi ne-au alungat. Nici nu ne-au dat voie să ne încărcăm telefoanele. Abia a doua zi am primit ajutor de la un domn profesor, care ne-a lasat să ne facem de mâncare la el în curte“, a mai povestit Andrei Carabelea.

Apoi au fost şi întâlnirile cu pescarii. Niciunul dintre cei care se aflau pe lac nu le-a oferit vreo mână de ajutor, ba mai mult unii s-au simţit deranjaţi şi au sărit la bătaie.

Cam astea sunt o parte din peripeţiile neplăcute prin care au trecut 200 de oameni, elevi, studenţi şi oameni inimoşi din mai multe judeţe ale ţării.

Cert este că în continuare, mare parte a malurilor lacului sunt tapetate cu gunoaie, unele aduse de Bistriţa, altele aruncate chiar de localnici. Dacă nici în momentele în care vin alţii pentru a face curat la ei în curte nu înţeleg să se comporte normal înseamnă ca a dispărut şi ultima fărâmă de mândrie cu care se făleau muntenii nemţeni.

În urma acestei aventuri, organizatorul a mai spus: „Mă gândesc foarte serios să mă mut în altă ţară“. (Alex NECHITA)